Temesváros

Önismereti Kör Baruta Krisztinával
2026-02-10 20:00 - 21:30 (Europe/Helsinki) | Bolyai János Szakkollégium, General Ion Dragalina 9, Timisoara
Téma: A kudarc elfogadása és feldolgozása
Mindannyian találkozunk kudarccal – de mit kezdünk vele? Egy támogató, biztonságos közegben beszélgetünk arról, hogyan hat ránk a kudarc, hogyan tudjuk elfogadni, feldolgozni, és akár erőforrássá alakítani.
Megosztás • Önismeret • Kapcsolódás
Helyszín: Bolyai János Szakkollégium – konferenciaterem
Gyere, ha szeretnél mélyebben kapcsolódni önmagadhoz és másokhoz!

Szeniorok Klubja - Farsangi találkozó
2026-02-11 16:00 | Magyar Ház, Bd. Revoluției. 8., Timisoara
Szeniorok Klubja
Tel: 0752-111808
Helyszín: Temesvári Magyar Ház

Kohéziós farsangi karnevál
2026-02-14 20:00 | Műszaki Egyetem Étterme, Aleea Studenților 2, Timișoara, Temesvar, Timis, Romania
MEGHÍVÓSzeretettel meghívunk minden kedves érdeklődőt, ismerőst az egyesület támógatóit, február 14.-én, 20 órától, a Műszaki Egyetem éttermében (Aleea Studentilor 2) a Kohézió Egyesület által szervezett hagyományos farsangi karneválra, amely egyben jótékonysági bál is.A szervezők jó hangulattal, baráti társasságal,tombolával, meglepetésekkel várják a szórakozni vágyókat,a rendezvény fő atrakciója a szokásos jelmezek felvonulása lesz.
A talpalávalót biztosítja a 4+2 Asszinkron zenekar: Kerestes István,Tóth János, Berta Tibor, Fülöp Mihály és Barth János.
Meghivók- belépők elővételben, Sipos Ilonánál, vagy előjegyezhetők 0724-709541, 0725-126914 telefonszámokon.Mindenkit szeretettel várunk!

Sátántangó vetítés
2026-02-15 12:00 - 20:00 | Stúdió mozi, Str. Nicolaus Lenau, nr. 2, Temesvár
Részletek : https://www.facebook.com/events/2005305056701562

Chicago
2026-02-15 18:00 - 20:00 | Csiky Gergely Állami Magyar Színház, Nagyterem, Alba Iulia utca 2., Temesvár
Van egy világ, ahol mindent el lehet adni – erkölcsöt, gyilkosságot, gyászt – csak egy jó sztori kell hozzá. Lehetőleg személyes, megható, tanulságos. De legalább mutasson jól a főcímben. A történetéhség csillapíthatatlan, a sztorik valósága viszont senkit nem izgat. Így lesz az igazságszolgáltatásból showműsor, ahol mindenki szerepet játszik, és az lesz az igaz történet, amit a legügyesebben tálalnak. De amikor lecsúszik a maszk, egy túlságosan ismerős világ néz vissza ránk. A mi világunk. Ahol az igazság egy jól csomagolt kommunikációs trükk, a pénz pedig az új erkölcs.
JEGYEK

Konzuli fogadónap Temesváron
2026-02-17 10:30 - 14:00 | Magyar Ház, Bd. Revoluției. 8., Timisoara
Konzuli fogadónap Temesváron

Magyarország Kolozsvári Főkonzulátusának munkatársai konzuli fogadónapot tartanak Temesváron 2026. február 17-én, kedden, a Magyar Házban (Bul. Revolutiei 8. szám).

10:30-14:00 óra között az RMDSZ irodában programozott ügyfeleknek tartanak konzuli fogadónapot, a konzulátus munkatársai állampolgársági kérelmeket vesznek át, anyakönyvi kivonatokat osztanak ki, útlevelet készítenek, egyéb kitöltött bejelentéseket (születés, házasság, válás, haláleset, lakcímkártya csere, stb.), illetve a Köldökzsinór program keretén belül (anyasági támogatást, babakötvényt) vesznek át.

– A biztosított szolgáltatások, a dokumentációk összeállítása, valamint az okmányok fordítása ingyenesek!

– Felhívjuk a kedves ügyfelek figyelmét arra, hogy a konzulátus által nyújtott fizetett szolgáltatások (útlevéldíj, apasági elismerő nyilatkozat díja) kizárólag bankkártyás fizetéssel történik.

Az ügyintézés előjegyeztetés alapján történik, Sipos Ilona ügyvezetőnél, illetve bővebb tájékoztatás, tanácsadás a következő telefonszámokon: 0724-709541, RMDSZ iroda 0256-493338.

Közéleti Kávéház - Meghívott: SZILÁGYI PÉTER nemzetpolitikáért felelős helyettes államtitkár
2026-02-18 18:00 | Magyar Ház, Bd. Revoluției. 8., Timisoara

Könyvásár az iskolában - Meghívottunk az Ábel Kiadó
2026-02-27 14:00 - 19:00, 2026-02-28 09:00 - 14:00 | Bartók Béla Elméleti Líceum, Gen. Ion Dragalina sgt. 11/A, Timisoara, 300181, Romania
Pénteken 14 és 19 óra között valamint szombaton 9 és 14 óra között az Ábel Kiadó (Kolozsvár) kínálatából lehet válogatni az iskola első emeleti folyosóján. Sok jó könyv egy helyen!Előzetes tájékozódási lehetőség a kiadó honlapján: https://www.abelkiado.ro/hu/konyvekAki szeretne, online is rendelhet, és a kiadó munkatársai elhozzák a csomagot Temesvárra.Szeretettel várjuk a könyvbarátokat!

Tavaszváró játszó- és alkotóház
2026-02-28 10:00 - 12:00 | Bartók Béla Elméleti Líceum, Gen. Ion Dragalina sgt. 11/A, Timisoara, 300181, Romania

TEMISZ Játékest - Gyerekkori kirándulások hangulatában
2026-02-28 19:00 - 22:00 | Bucate cu savoare étterem, Timotei Cipariu 1., Temesvár, 300200, Romania
TEMISZ JÁTÉKEST – Gyerekkori kirándulások hangulatában!

Emlékszel még azokra a kirándulásokra, amikor a hátizsákban mindig lapult egy pakli kártya? Amikor egy pokrócon ülve ment a römizés, a francia kártya csattogott az asztalon, vagy előkerült a magyar kártya egy jó kis ultihoz?
A TEMISZ most egy olyan játékestre hív, ahol visszarepülünk ezekbe a gondtalan időkbe!

Mit játszunk?– francia kártyás játékok– römizés– magyar kártyás játékok (ulti, cruce, ki mit szeret )– és minden más, amit szívesen magaddal vinnél egy kirándulásra

A cél egyszerű: jó társaság, nosztalgikus hangulat és egy este, ahol a telefonok helyett a kártyalapok kerülnek előtérbe.
Hozd el a kedvenc paklidat, egy barátodat (vagy többet is!), és csatlakozz hozzánk egy vidám, beszélgetős, nevetős estére!

Gyere, és idézzük fel együtt a gyerekkori kirándulások legjobb pillanatait!

Időpont: 2026. február 28, 19:00 Helyszín: Bucate cu savoare étterem [Mária téri református bérpalota épülte]

Ne hagyj ki egy vagánynak ígérkező estét! Gyere és játssz velünk!

Az amerikai álom
2026-03-03 19:00 - 20:30 | Bolyai János Szakkollégium, General Ion Dragalina 9, Timisoara
Az amerikai álom – képes beszámoló

Előadó: Brezán Csaba, volt bolyais szakkolisunk
Csaba 4 hónapot töltött az Egyesült Államokban, és most képekkel, sztorikkal mesél: az ottani munkáról, kirándulásokról és élményekről, a Work & Travel program előnyeiről és tapasztalatairól. Inspiráló történetek, hasznos infók, amerikai vibe!
Szeretettel várunk minden érdeklődőt!

Filmvetítés és beszélgetés: Jókai Erdélyben
2026-03-06 17:00 - 18:30 | Csiky Gergely Állami Magyar Színház, Stúdióterem, Alba Iulia utca 2., Temesvár
Jókai Mór neve megkerülhetetlen a magyar irodalomban. De mennyire alaposan ismerjük azt a szerzőt, aki pontosan értette, hogyan kell lenyűgöző irodalmi és színházi történetekkel, eltérő műfajokban és állandó közéleti jelenléttel tömegeket megszólítani, és aki afféle „magyar Netflixe” volt a 19. századi kultúránknak? Tényleg ismerjük az egyik első magyar kulturális sztárt, az első olyan magyar szerzőt, aki már saját korában világirodalmi karriert futott be? Azt az írót, akinek munkái fél évszázadon át szinte naponta jelentek meg, és akiről ugyanilyen rendszerességgel közölt híreket és pletykákat a korabeli sajtó?
Maksay Ágnes és László Loránd dokumentumfilmje számos sztereotípiát tisztáz, tabukat dönt le, és számos helyszínt bejárva felszabadultan, vonzó filmes nyelven mutatja meg, miként járult hozzá Jókai Erdélyben, a Partiumban és a Bánságban szerzett élményeivel a magyar irodalom és színház modernizálásához. A filmben T. Szabó Levente irodalomtörténész kalauzolja a nézőket: az általa ajánlott újszerű nézőpontok segítségével egy korszerű, gondolatébresztő és meglepő Jókai-kép bontakozik ki.
A bemutatót követően Maksay Ágnest, a film rendezőjét, forgatókönyvíróját és T. Szabó Leventét, a film tudományos munkatársát és forgatókönyvíróját kérdezi a film létrejöttéről Bilibok Apollónia, kulturális menedzser és kutató.
Az esemény partnere a Bolyai János Szakkollégium és a Csiky Gergely Állami Magyar Színház.
Március a megújulás hónapja az MCC-ben – ennek jegyében valósul meg eseményünk.
Tisztelettel kérjük, részvételi szándékát az alábbi űrlap kitöltésével jelezze: https://feliratkozas.mcc.ro/temesvar-filmvetites-es…
A Facebook-eseményen való visszajelzés nem minősül regisztrációnak. Kérjük, a regisztrációs lapot is töltse ki.

Rázzuk fel a hétköznapokat - Vidám táncest hölgyeknek
2026-03-06 19:00 | Magyar Ház, Bd. Revoluției. 8., Timisoara

Az ember tragédiája
2026-03-07 19:00 - 21:00 | Csiky Gergely Állami Magyar Színház, Nagyterem, Alba Iulia utca 2., Temesvár
„A gép forog, az alkotó pihen”. A szállóigévé vált, klasszikus verssor a modernitás koncentrált gondolatát ragadja meg: a Teremtő belehelyezte a világot, és benne az embert, az Időbe; majd magára is hagyta az egész Univerzumot, hogy lebegjen a jelentés nélküli, közönyös űrben. Madách Imre azonban nem áll meg ennél a mechanikus és mára már mélységesen depresszívnek ható világképnél, ő a történelmet sátáni rémálomnak tekinti, amelyet Ádám álmodik, nekünk és velünk. Mindhiába áll ellen Lucifer, mégis a Megváltás ígérete ad értelmet a küzdésnek és a létezésbe vetett emberi bizalomnak. Éva a megígért Messiást hordja a szíve alatt, a Szeretet gyermekét, aki az ellenségképzés és szembenállás dialektikája helyett az elfogadás, azaz az emberi közösség lehetőségét és fölemelő feladatát hirdeti. (Visky András)
JEGYEK

Bolyai Kutatói Klub - Jó kérdés = jó kutatás
2026-03-10 19:00 - 20:00 | Bolyai János Szakkollégium, General Ion Dragalina 9, Timisoara
Bolyai Kutatói Klub
Március 10. | 19:00 Előadó: Dr. Erdei Ildikó Helyszín Bolyai János Szakkollégium konferenciaterme
„Jó kérdés = jó kutatás?”Mitől lesz egy kérdőív valóban értékes? Hogyan múlik egy kutatás sikere a jól feltett kérdéseken?
Gyere el a Bolyai Kutatói Klub interaktív estjére, és pillants be a kérdőíves kutatások kulisszái mögé!

Szeniorok Klubja: Tavaszi varázs színekben
2026-03-11 17:00 | Magyar Ház, Bd. Revoluției. 8., Timisoara

Madárka
2026-03-11 19:00 - 20:30 | Csiky Gergely Állami Magyar Színház, Stúdióterem, Alba Iulia utca 2., Temesvár
Egy különös barátság története ez. A rácsoké, amelyek bezárnak, amelyeket megöröklünk, amiket megteremtünk, amik mögé magunkat védve rejtőzünk, amik nyomot hagynak. De a szabadság története is. A gyermekkor, az álmok, a végtelen égbolt, a szárnyalás története. Két, látszólag semmiben sem hasonlító fiú barátsága és felnőtté válása áll a William Wharton azonos című regénye nyomán született előadás középpontjában. Madárka repülés utáni vágya és madarak iránti rajongása saját elméjének kalitkájába zárja az érzékeny, a hétköznapi világ működését és kegyetlenségét feldolgozni képtelen fiút. Al a nyomor, az erőszak és saját öröklött sorsának ketrecéből próbál kitörni, felnőttként őt a háborúban megélt borzalmak ejtik saját elméjének fogságába.
Képes-e a két fiú közös múltjuk, barátságuk és egymás újra megismerése által visszatalálni önmagához, és végre szabaddá válni?
JEGYEK

Hemmert Ferenc '48-as honvéd sírkövének újraavatása és megáldása
2026-03-14 12:30 - 13:00 | Temesvár-Józsefvárosi Római Katolius Templom, Bd. Ion Dragalina 11, Timisoara, Timis, Romania
Hemmert Ferenc egykori honvéd sírkövét temetőink búvárlója, Momir Dorottya fedezte fel pár évvel ezelőtt a gyárvárosi temetőben. Nagy volt a meglepetése, amikor 2025 télutóján a sírkövet ledöntve találta, közben a sírba újabb koporsót helyeztek el. Momir Dorottya azonnal jelezte a helyzetet, és a Bánsági Magyar Értékekért Egyesület feladatának érezte a sírkő megmentését.
Farkas Imre városi tanácsos segítségével sikerült a követ kimenteni a temetőből, Szilvágyi Zsolt vikárius úr beleegyezett, hogy a
sírkövet a józsefvárosi plébániatemplom kertjében állítsuk fel. Ez megtörtént.
Hemmert Ferenc honvéd sírkövét 2026. március 15-én, 12,30-kor kezdődő ünnepélyes tiszteletadás keretében újra
felavatjuk és sor kerül a megáldására.
Részt vesznek és kifejezik tiszteletüket a Bánsági Magyar Értékekért Egyesület, az RMDSZ képviselői. A sírkövet megáldja
a józsefvárosi katolikus templom plébánosa.
Minden érdeklődőt szeretettel várunk! A szervezők

Március 15-i ünnepi megemlékezés (Sági úti temető)
2026-03-14 16:00 - 17:00
A Romániai Magyar Demokrata Szövetség Temes megyei szervezete, Magyarország temesvári
tiszteletbeli konzulátusával, a Várbástya Egyesülettel, civil és művelődési szervezetekkel, illetve
történelmi egyházakkal együttműködve szervezi meg az 1848/49-es Forradalom és Szabadságharc
178. évfordulója alkalmából a megemlékező rendezvényeket az alábbi program szerint:
Március 14., szombat:
• 16,00 óra – Sági úti temető, a Geml József Társaskör és a temesvári szervezet közös megemlékezése a honvédek sírjánál

Nemzeti Ünnepi megemlékezés (újbesenyői Római Katolikus templom)
2026-03-14 16:00 - 17:30
Nemzeti Ünnepi megemlékezés az újbesenyői Római Katolikus templomban, ezt követően koszorúzás a Honvédemlékkőnél
2026. március 14. 16 órai kezdettel
A temesvári Losonczy István Hagyományőrző és Sportegyesület kezdeményezésére kerül sor
2026 március 14.-én, 16 órai kezdettel az ünnepi megemlékezésre, melynek keretében
megemlékezünk az Újbesenyő határában 177 éve , 1849 augusztus 9.-én lezajlott csatában
elesett 54 névtelen honvéd, áldozatáról.
A megemlékes helyszíne az újbesenyői Római Katolikus templom, ezt követően koszorúzás
Honvédemlékkőnél, melyet 1905. szeptember 24-én emeltek a község lakói közadakozásból.
Az emlékkő három méter magas carrarai márványból készült csúcsos oszlop, Kapfer György
temesvári kőfaragómester munkája. Az obeliszken a következő felirat olvasható:
A Szabadságharcz Hőseinek 1848-49
Itt nyugszik ötvennégy névtelen honvéd, akik 1849. augusztus 9-én az ezen a helyen
lefolyt csatában haltak meg hazájukért.

Szakadás
2026-03-14 17:00 - 18:00, 2026-03-14 19:00 - 20:00 | Oroszlános Ház, Dóm tér 6., Temesvár, Temes, Romania
Ernesztó keresztszalag-szakadásból lábadozik. Elvették tőle a kedvenc szerepét a színházban, és elvették azt is, ami mindig a biztos mankót jelentette számára: a foci eufóriáját. Nesze neked mankó! De mégis, ki vette el? Az élet? A sors? Mint mindig? Létezik, hogy már előtte sem volt boldog? Itt az idő sebészkést ragadni! Hősünk magába néz, és látja, hogy a szálak egészen 1994-ig vezetnek vissza, amikor az Olaszország–Bulgária világbajnoki elődöntőben Gianluca Pagliuca tökéletes ütemben lép ki Lecskov mélységi indítására… De felbukkan még a Tücsök és a Hangya, az érsemjéni aranycsapat, 50 ezer euró kártérítés, a nagymama lábkenőcse és egy rogyásig terített születésnapi asztal is. Minden mindennel összefügg – ezért olyan nehéz a gyógyulás.
JEGYEK

Futni mentem - Femei pe fugă
2026-03-14 18:00 - 20:30 | Cinema Johnny, Strada Nicolae Andreescu 97, Timișoara, Timiș, 300425, Romania
A film főszereplője egy anya (Udvaros Dorottya), aki férje halála után elhatározza, hogy teljesíti annak utolsó kívánságát, és lányaival (Lovas Rozi, Tenki Réka, Trill Beatrix) váltóban lefutja a maratont. Apró probléma, hogy egyikük sincs fizikálisan és mentálisan felkészülve a futásra. Az anya és lányai mellett ráadásul a rokonokat és barátokat is váratlanul éri a nők lehetetlennek tűnő vállalkozása.

Kirándulás a 48-as emlékhelyekhez
2026-03-15 08:00 - 17:00

Március 15-i ünnepi megemlékezés (Győrödi (Ghiroda) emlékműnél)
2026-03-15 14:00 - 15:00
A Romániai Magyar Demokrata Szövetség Temes megyei szervezete, Magyarország temesvári
tiszteletbeli konzulátusával, a Várbástya Egyesülettel, civil és művelődési szervezetekkel, illetve
történelmi egyházakkal együttműködve szervezi meg az 1848/49-es Forradalom és Szabadságharc
178. évfordulója alkalmából a megemlékező rendezvényeket az alábbi program szerint:
Március 15., vasárnap:
• 14,00 óra – Győrödi (Ghiroda) emlékműnél – a Temesvári Nyugdíjasok Klubja, a győrödi RMDSZ és a Bartók Béla Elméleti Líceum diákjai közös megemlékezése

Március 15-i ünnepi megemlékezés (a Megyei Önkormányzat épülete melletti téren)
2026-03-15 15:00 - 15:30
A Romániai Magyar Demokrata Szövetség Temes megyei szervezete, Magyarország temesvári
tiszteletbeli konzulátusával, a Várbástya Egyesülettel, civil és művelődési szervezetekkel, illetve
történelmi egyházakkal együttműködve szervezi meg az 1848/49-es Forradalom és Szabadságharc
178. évfordulója alkalmából a megemlékező rendezvényeket az alábbi program szerint:
Március 15., vasárnap:
• 15,00 óra – az Eftimie Murgu-szobor megkoszorúzása (a Megyei Önkormányzat épülete melletti téren)

Március 15-i ünnepi megemlékezés (Szent György tér)
2026-03-15 15:30 - 16:00
A Romániai Magyar Demokrata Szövetség Temes megyei szervezete, Magyarország temesvári
tiszteletbeli konzulátusával, a Várbástya Egyesülettel, civil és művelődési szervezetekkel, illetve
történelmi egyházakkal együttműködve szervezi meg az 1848/49-es Forradalom és Szabadságharc
178. évfordulója alkalmából a megemlékező rendezvényeket az alábbi program szerint:
Március 15., vasárnap:
• 15,30 óra – a Szent György téren található Klapka György emléktábla megkoszorúzása

Március 15-i ünnepi megemlékezés (szabadfalui (Freidorf) Petőfi-emlékműnél)
2026-03-15 16:30 - 17:30
A Romániai Magyar Demokrata Szövetség Temes megyei szervezete, Magyarország temesvári
tiszteletbeli konzulátusával, a Várbástya Egyesülettel, civil és művelődési szervezetekkel, illetve
történelmi egyházakkal együttműködve szervezi meg az 1848/49-es Forradalom és Szabadságharc
178. évfordulója alkalmából a megemlékező rendezvényeket az alábbi program szerint:
Március 15., vasárnap:
• 16,30 óra – koszorúzás az RMDSZ megyei Szervezetének rendezésében a szabadfalui (Freidorf) Petőfi-emlékműnél. Felkérjük mindazokat, akik az koszorúzni szeretnének, jelezzék szándékukat az RMDSZ irodában Sipos Ilona ügyvezetőnél a 0256-493338-as telefonszámon vagy az rmdsz.tm@gmail.com e-mail címen legkésőbb március 13-án 14.00 óráig.

Enyedi Ildikó: Csendes barát
2026-03-15 17:00 - 19:00 | Temes mozi, Piața Victoriei 7, Temesvár, Romania
Egy idős fa áll egy botanikus kert közepén. Magányos, ahogy a kert többi lakója is – sok ezer kilométerre eredeti élőhelyüktől, hogy megcsodálhassuk, megfigyelhessük őket. Ahogy mi őket, úgy ők is megfigyelnek minket. Tanúi rövid, kusza, zajos és zaklatott életünknek. A film három történetet mesél el, ember és növény három tétova találkozását, amikor ez a kétfajta, radikálisan különböző érzékelés egy pillanatra igazán összekapcsolódik. Emberi hőseink, akárcsak a kert növényei, kívülállók, magányos lelkek. És épp úgy vágynak a kapcsolódásra, ahogy ők.
A francia–német–magyar koprodukció néhány napja öt rangos díjat söpört be a Velencei Nemzetközi Filmfesztiválon, köztük a legjobb feltörekvő színésznőnek járó díjat. 15+
